Waar begin ek soek na my pa?
JY LEES NOU Waar begin ek soek na my pa?
Mense sê dis belangrik waar jy vandaan kom. Baie glo dit bepaal wie jy is en wat jy in die lewe sal bereik. Maar dis vreesaanjaend as jy op die ouderdom van 28 jaar steeds nie seker is van jou oorsprong nie ...
Meeste mense luister na hul moeders se stories oor hoe trots mamma en pappa was toe hulle hul kleinding se eerste gil gehoor het, en hoe hul oë traanbelope was toe hulle die klein mensie vir die eerste keer in hul arms geneem het. Hulle kan jou ure lank verveel met foto's en stories oor babatyd.
Ander mense vermy daardie geselskappies, of verander die onderwerp. Hul foto's is in dose weggepak onder al die dinge wat gemerk word vir die stoor of die buitekamer. Iewers waar dit nie in jou pad sal wees nie.
Jy sien, ek kan ongelukkig nie. Hierdie voorreg is vir ewig van my ontneem. My ma is oorlede toe ek sewe jaar oud was en ek ken nie my pa nie.
Daar is sekere dinge in die lewe wat 'n mens nie kan vervang of opvang nie. Dinge wat geen geld in die wêreld kan koop nie ... jou ouers, en jul verhouding, jul band, jul liefde.
Maar hoe voel ek oor my pa? Vir my is hy al 28 jaar "dood". Ek het dit vir die helfte van my lewe geglo. Dit was vir my 'n ongelooflike skok toe ek hoor hy leef. En die ergste van alles is dat hy daar buite rondloop en dalk dink ek is dood. Mense het veroorsaak dat ons mekaar nooit gevind het nie.
Hoe is ek veronderstel om my oorsprong te verstaan as ek nie weet wie my pa is nie!
Waar begin 'n mens soek? Ek sal enigiets gee net om te weet of hy my ooit kom soek het. Het hy gedink ek is dood of wou hy my net nie ken nie? Hoe gooi 'n pa sy kind tog weg? Ek soek antwoorde. Ek sal nooit rus vir my siel kry as ek nie weet nie.